Es ist ein spot
Es ist ein spot·
wart ie hertze von leide verseret
sam das mine minne das ist din getat
ich bin ir sot·
sus hat si mir die sinne verkeret·
wissint das si mich gar ze strenchlichen hat·
ich můs eigen sin·
swie si wil dú frǒwe min·
ach rich̾ got hat si minne den zůber geleret·
moͤcht ich den zerbꝛechen min wurde gůt rat·

Si scherzet mich
vnde leit mir ze kostliche stúre·
dar zv̊ můs ich singen· wie lieplich si si·
si ist minneklich·
vnd gestellet ze sehenne gehúren·
swem si misse vêllet der ist ǒgen vrî·
in gesach nie wip
han so gernde gernden lip·
si scherzet sich
michels richer an guͤte noch húre
alsus dicke wachsent ir tugende bi·

Uil sender no
hat dv́ minne ze pfande gesetzet
mir vil sênden der si nit losen enwil·
ich bin· e· tot
esi mich mines dienstes· vrgêtzet·
wan d̾ miner soꝛgen ist leider ze vil·
so bin ich nit wert
des min hertze· von ir gert
ir múndel rot
hat mich an si mit dienste gehetzet·
vnd ist doch  min wan vnd min lon ane zil· 

Deutsche Philologie
Deutschland
14. Jahrhundert
Mittelhochdeutsch
Versdichtung
Codex Manesse